Kollár, Boris, predseda NR SR (2022-11-08):
Je, prosím, všeobecný súhlas? (Reakcie z pléna.) Počul som nie, tak prosím, prezentujme sa a hlasujeme. (Hlasovanie.) Prítomných 146 poslancov, za 122, proti 1, zdržalo sa 19, 4 nehlasovali. Uvedený návrh pána poslanca Suska sme schválili a tlač 1141 sme preložili na ďalšiu riadnu schôdzu. Vážené pani poslankyne, páni poslanci, pokračujeme teda v prerušenom rokovaní. Na úvod vás chcem informovať, že hlasovať o prerokovaných bodoch programu budeme až do úplného vyčerpania hlasovania o všetkých prerokovaných bodoch tak, že po každej hodine hlasovania bude pätnásťminútová prestávka. Tajné hlasovanie o návrhu na odvolanie predsedníčky výboru pre zdravotníctvo vykonáme v rámci záverečného bloku hlasovaní tejto schôdze. Chcem vás informovať, že vláda Slovenskej republiky doručila Národnej rade dva návrhy na skrátené legislatívne konanie o vládnom návrhu zákona o špeciálnom spôsobe hlasovania v referende vyhlásenom na základe petície občanov prijatej 24. augusta ´22, je to tlač 1282, a o vládnom návrhu novely zákona č. 150/2022 Z. z. v súvislosti s novými sídlami a obvodmi súdov, je to tlač 1284, a vládne návrhy zákonov pod tlačmi 1283 a 1285. Preto podávam návrh na zaradenie týchto nových bodov do programu 75. schôdze. Navrhujem, aby sme návrhy vlády prerokovali zajtra o deviatej hodine. Ak Národná rada rozhodne o skrátených legislatívnych konaniach v rámci príslušného bloku hlasovaní, navrhujem, aby sme bezprostredne po hlasovaní pristúpili k prvým čítaniam. Je, prosím, všeobecný súhlas? (Súhlasná reakcia pléna.) Áno, ďakujem pekne. Konštatujem, že sme zaradili tieto nové body do programu 75. schôdze a určili sme termíny ich prerokovania. Ďalej na základe žiadosti ministra financií a ministra spravodlivosti v mene troch poslaneckých klubov (za OĽANO, SME RODINA a SMER – SD) podávam návrh na vypustenie bodov 114 a 116 z programu 75. schôdze, sú to tlače 1107, je to novela Exekučného poriadku, a 1026, zákon o rope, s tým, že navrhnuté, s tým, že uvedené návrhy budú zaradené do návrhu programu schôdze Národnej rady so začiatkom od 29. novembra 2022. Je, prosím, všeobecný súhlas? (Súhlasná reakcia pléna.) Áno, ďakujem pekne, uvedené sme tiež preradili. Teraz podávam procedurálny návrh, aby sme tlač 1181 – je to novela zákona o dani z osobitnej stavby, tlač 1182 – novela zákona o spotrebnej dani z alkoholických nápojov, tlač 1183 – novela zákona o osobitnom odvode z podnikania v regulovaných odvetviach, tlač 1178 – novela zákona o používaní elektronickej registračnej pokladnice – prerokovali na záver tohto bloku, čiže ešte dnes, na záver tohto bloku hlasovaní. Je, prosím, všeobecný súhlas? (Súhlasná reakcia pléna.) Áno, ďakujem pekne, uvedené sme preradili na koniec tohto bloku. Ďalej vás chcem informovať, že prezidentka Slovenskej republiky vrátila Národnej rade na opätovné prerokovanie zákon o profesionálnych náhradných rodičoch, je to tlač 1287, preto podávam návrh na zaradenie tohto nového bodu do programu 75. schôdze a navrhujem, aby sme ho prerokovali zajtra o 14. hodine. Prosím, prezentujme sa a hlasujme o tomto návrhu. (Hlasovanie.) Prítomných 139, za 98, proti 2, zdržalo sa 38, nehlasoval 1. Konštatujem, že sme tento materiál zaradili do programu 75. schôdze. Pokračujeme v prerušenom rokovaní v druhom čítaní o návrhu poslancov Vetráka, Drdula, Svrčeka, Remiášovej a Kerekrétiho na vydanie zákona, ktorým sa mení a dopĺňa zákon, sa dopĺňa Správny súdny poriadok, je to tlač 1189, bod 50 schváleného programu. O slovo sa hlási minister práce Milan Krajniak. Súčasne prosím spravodajcu z ústavnoprávneho výboru pána poslanca Lukáša Kyselicu, aby zaujal miesto určené pre spravodajcov.